# Adroddiad y Prif Weithredwr – Cyfarfod Bwrdd Mawrth 2017

## Cyfarfodydd ac Ymweliadau

Ers cyfarfod y Bwrdd ym mis Ionawr, rwyf wedi cynnal y cyfarfodydd ac ymweliadau canlynol (nad oeddent wedi'u cynnwys yn adroddiad y Cadeirydd):

**Yr Arolygiaeth Gynllunio –** ynghyd â Gareth O’Shea, gwnaethom gyfarfod â Sarah Richards, Prif Weithredwr newydd yr Arolygiaeth Gynllunio, a Tony Thickett, Cyfarwyddwr Cymru. Roedd yn gyfle cynnar i gwrdd â Sarah, a gwnaethom gytuno i drefnu rhywfaint o hyfforddiant ar y cyd ar gyfer staff y ddau sefydliad.

**Aelodaeth Broffesiynol –** Mynychais seminar awr ginio gan Sefydliad Siartredig Rheoli Dŵr a'r Amgylchedd (CIWEM), dan arweiniad Angela Gray, a fydd yn dod yn Llywydd Cenedlaethol CIWEM yn fuan. Mae CNC yn talu am aelodaeth o sefydliadau proffesiynol i staff, ac rydym yn frwd iawn dros gefnogi datblygiad proffesiynol ein pobl.

**Ymarfer Wessex Storm –** Mynychais Ymarfer Wessex Storm ar Wastatir Caersallog, a oedd yn ymarfer mawr i Grŵp Brwydro’r Gwarchodlu Cymreig – grŵp unigryw o dair o gatrodau Cymru, ynghyd ag uned wrth gefn. Mae CNC yn gweithio'n agos gyda'r fyddin yng Nghymru, yn arbennig ar dir y Weinyddiaeth Amddiffyn sydd hefyd yn SoDdGA, fel Castellmartin yn Sir Benfro. Yn ystod y dydd, siaradais â'r Brigadydd Alan Richmond OBE, cadlywydd uchaf Cymru, a gwnaethom gytuno i gael sgwrs bellach ynglŷn â sut y gallai'r fyddin gefnogi gwydnwch.

**Ynys-las / Cors Fochno -** Treuliais fore gyda'r tîm ceidwaid GNG yn y Borth, gan ddysgu am faterion yn ymwneud â’r traeth a'r gyforgors. Mae llwybr cerdded gyda mynediad i bobl anabl a phlatfform gwylio'n cael eu hadeiladu ar hyn o bryd, gyda golygfeydd ysgubol dros aber Afon Dyfi.

**Iechyd –** Unwaith eto rwyf yn cynnal cyfres o gyfarfodydd gydag arweinwyr ym maes iechyd yng Nghymru, gan gynnwys Prif Weithredwr Bwrdd Iechyd Aneurin Bevan a Phrif Weithredwr GIG Cymru.

**Cymdeithas Cynnyrch Mwynau –** Mynychais gyfarfod blynyddol a chinio'r gymdeithas.

**DEFRA –** Cwrddais â'r Prif Swyddog Digidol dros dro i drafod Rhaglen Trawsnewid Digidol DEFRA.

**Merthyr Mawr –** Bûm yn ymweld â'r tîm monitro cadwraeth yn GNG Merthyr Mawr.

**Fforwm Cymru Gydnerth –** Mynychais Fforwm Cymru Gydnerth, dan gadeiryddiaeth y Prif Weinidog.

## Tîm Arweinyddiaeth

Mae rhaglen newid y Tîm Arweinyddiaeth bron yn barod, ac mae dwy swydd yn cael eu hysbysu ar hyn o bryd – Pennaeth Cynllunio Corfforaethol a Llywodraethu, a Phennaeth Gweithrediadau De-ddwyrain Cymru. Bydd penodiadau i'r ddwy swydd hyn yn cwblhau proses recriwtio'r Tîm Arweinyddiaeth.

Roedd yn bleser gen i lansio Rhaglen Ddatblygu'r Tîm Gweithredol/Tîm Arweinyddiaeth ym mis Chwefror. Rydym wedi cytuno i gael rhaglen ar y cyd ar gyfer y Tîm Gweithredol a'r Tîm Arweinyddiaeth, er mwyn gallu datblygu ein sgiliau arweinyddiaeth gyda'n gilydd. Roedd y sesiwn gyntaf yn canolbwyntio ar ddatblygiad personol trwy adborth 360 a Myers–Briggs; roedd yr ail fodiwl yn canolbwyntio ar yr her i'r arweinyddiaeth o gyflawni ein cenhadaeth a phwrpas. Cynhelir y drydedd sesiwn ym mis Mai.

**Emyr Roberts**

Mawrth 2017